Атәылауаҩи аиҳабыреи: Кәарҷелиаԥҳа Урыстәыла зҵара хзыркәшо Аԥсныҟа раара иазкны
12:30 13.06.2023 (ирҿыцуп: 12:33 13.06.2023)
Есышықәса Урыстәылатәи аҵараиурҭақәа ирҭало абитуриентцәа рхыԥхьаӡара ҳамоума, ахәынҭқарра иоуныжьҭуа аҿар рҟынтәи зҵара хыркәшан ихынҳәуа шаҟаҩы ыҟада, аҵараминистрра арҭ азҵаарақәа рылаԥш абанӡаху, абри атәы арадио Sputnik иазеиҭалҳәеит Аԥсны Аҳәынҭқарра аҵара аминистр ихаҭыԥуаҩ Ада Кәарҷелиаԥҳа.
Бжьаратәла 1700-ҩык рҟынӡа Аԥсны аҵаҩцәа рҵара хдыркәшоит. 500-600-ҩык Аҳәынҭуниверситет иҭалоит, 100-ҩык Россотрудничество ала Урыстәылаҟа рҵара иацырҵоит, 100-ҩык рыбжьара Иаарту Аҟәатәи аинститут ахь ицоит, 250-ҩык абжьаратә ҵараиурҭақәа ирҭалоит ҳәа адырра ҟалҵеит Кәарҷелиаԥҳа. Лара иазгәалҭеит, угәы иаахәартә ишыҟоу абжьаратә ҵараиурҭақәа алызхуа иаҳа- иаҳа иахьырацәахо.
Иара убасгьы иҟоуп аквотақәа аминистррақәеи аусбартақәеи рҟынтә. Ус еиԥш 50-ҩык рҟынӡа иҭалоит. Убри аан илҳәеит, Гал араион аҿы иҟоу ауадаҩрақәа ртәгьы.
"Гал араион ҷыдала иазнеитәуп. Сынтәатәиала 231-ҩык аушьҭымҭацәа ыҟоуп. 100-ҩык рҟынӡа Қырҭтәылаҟа ицоит. Уи уадаҩра дуӡӡоуп ҳара ҳзы. Иззыҳааӡо иарбан ҳәынҭқарроу хәагьы азҵаара ықәыргылатәуп", - инаҵылшьит Кәарҷелиаԥҳа.
Иааидкыланы зықьҩык ахәыҷқәа аофициалла иҭалоит, 800-ҩык рҟынӡа рхала. Урҭ еиҳарак Аԥсны иазааигәоу Урыстәыла ақалақьқәа рахь ицоит, аха нас иаауама, иҟаҵатәузеи урҭ рыргьежьразы, абри иазхәыцтәуп ҳәа лҳәеит аҵара аминистр ихаҭыԥуаҩ аиҿцәажәараҿы.
Иаҳа инарҭбааны аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.